Os Reis Dragóns dos Catro Mares no Gran Templo de Mazu, en Tainan.

|  |  |
| --- | --- |
|  | Este artigo amosa escritos chineses. Sen o soporte axeitado, o texto pode mostrar símbolos sen sentido, coma caixas, marcas e outros. |

**Ao Run** (chinés tradicional:敖閏; chinés simplificado: 敖闰; *pinyin*: Áo Rùn; Wade-Giles: Ao2 Jun4) ou **Ao Ji** (chinés tradicional e simplificado: 敖吉; *pinyin*: Áo Jí; Wade-Giles: Ao2 Chi2) é o rei dragón do mar do oeste (*xihai longwang* 西海龙王), un dos reis dragóns dos Catro Mares das mitoloxías chinesa e coreana. Trátase dunha importante crenza do folclore popular chinés, polo que existen múltiples templos dedicados aos reis dragóns.

Ao Run é o patrón do lago Qinghai, e está relacionado co Tigre Branco, xa que ambos son divindades do oeste. Os seus irmáns son Ao Guang, o rei dragón do mar do leste; Ao Qin, o rei dragón do mar do sur, e Ao Shun, o rei dragón do mar do norte.

Lenda
-----

Segundo a *Chuanshuo qinghai* 传说青海 ("A lenda de Qinghai"), moito tempo atrás, o rei dos dragóns estaba moi feliz polo nacemento dos seus catro fillos. Ao medrar, comezaron a causarlle molestias polas súas numerosas bromas e novatadas, polo que decidiu convocalos a todos no seu pazo de cristal. Alí, díxolles: "Agora sodes grandes, polo que deberiades ter os vosos propios territorios". Xa que logo, ordenou ao máis vello, Ao Guang, facerse rei do mar do leste; ao segundo, Ao Qin, mandouno gobernar o mar do sur; e ao terceiro, Ao Shu, o mar do norte. Todos eles desexaban vivir co seu irmán máis novo, Ao Run, que non obstante exclamou: "Eu serei o rei do mar do oeste!". Coa beizón do pai, os reis dragóns emprenderon a súa viaxe.

Porén, Ao Run voou por longo tempo sen atopar o mar do oeste. Ao chegar ao pé da montaña Qilian, exhausto, púxose a chorar, dado que non podía ser rei do mar do oeste se este non existía. Así, ascendeu a montaña e convocou ás tormentas, pero sen éxito. O emperador de xade, sentindo mágoa por Ao Run, enviou ao señor do trono, á nai do raio, ao conde do vento e mais ás nubes para axudalo. Deste xeito, naceu o lago Qinghai. Dende entón, Ao Run domina as súas augas como rei do mar do oeste.

Ao Run tivo tres fillos: Ao Lie, o corcel de Tang Sanzang; Ao Moang; e mais unha filla, Ao Cinxin, tamén chamada a dragoa do mar do oeste.

Na mitoloxía coreana
--------------------

Na coñecida lenda de Jakjaegeon, parte da mitoloxía fundacional da dinastía Goryeo, o protagonista mata a un vello *gwishin* co seu arco, a petición de Ao Run, que se lle apareceu nun soño. En agradecemento, o rei dragón concedeulle a man da súa filla, e predí que o neto será o futuro monarca Taejo de Goryeo. Jakjaegeon tivo catro fillos, o máis vello dos cales, Yong Geon, foi o pai de Taejo.

Outro mito afirma que Ao Run enviou unha tartaruga ao rei Changsu de Goguryeo para felicitalo por mudar a capital do seu país a Pyongyang.

Na cultura popular
------------------

* O nome xenérico do extinto *genus* de dinosaurio Aorun provén do rei dragón do mar do oeste.

Notas
-----

1. ↑  Korea), The National Folk Museum of Korea (South (2014-11-27). *Encyclopedia of Korean Folk Literature: Encyclopedia of Korean Folklore and Traditional Culture Vol. III* (en inglés). 길잡이미디어. ISBN 978-89-289-0084-8.
2. ↑  Guru, Shri Bhagavatananda (2015-09-29). *A Brief History Of The Immortals Of Non-Hindu Civilizations* (en inglés). Lulu.com. ISBN 978-1-329-58607-9.
3. ↑  "Dragon Kings of Mythistory - Shen Yun Performing Arts". *www.shenyun.org* (en inglés). Consultado o 2024-02-18.
4. 1 2  "西海龙王叫什么名字，西海在哪里？ — 未解之谜网". *www.49363.com*. Consultado o 2024-02-18.
5. ↑  *Tales of Pyongyang* (en inglés). Foreign Languages Publishing House. 1988.
6. ↑  *元曉研究論選集* (en chinés). 中央僧伽大學佛敎史學研究所. 1994.
7. ↑  *Korea Today* (en inglés). Foreign Languages Publishing House. 1981.

Véxase tamén
------------

|  |  |
| --- | --- |
|  | A Galipedia ten un portal sobre: ***China*** |

### Outros artigos

* Dragón chinés
* Dragón coreano

### Ligazóns externas

* *Xi youji* 西游记 ("Viaxe ao oeste")